ET Euroopa Liidu Teataja L 298/16

KOMISJONI RAKENDUSDIREKTIIV 2014/97/EL,

15. oktoober 2014,

millega rakendatakse nõukogu direktiivi 2008/90/EÜ tarnijate ja sortide registreerimise ning ühise sortide nimekirja osas

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 29. septembri 2008. aasta direktiivi 2008/90/EÜ puuviljade tootmiseks ettenähtud viljapuude paljundusmaterjali ja viljapuude turustamise kohta, (1) eriti artikli 5 lõiget 3 ja artikli 7 lõikeid 5 ja 6,

ning arvestades järgmist:

(1) On vaja kehtestada sätted seoses direktiiviga 2008/90/EÜ ette nähtud tarnijate registriga ja tarnijate teatamiskohustusega.

(2) Läbipaistvuse tagamiseks peaksid liikmesriigid selle registri vajaduse korral kättesaadavaks tegema. Liikmesriigid võivad otsustada, kas kõnealune register või mõni osa sellest avaldatakse.

(3) Ette tuleks näha sordiregister. Lisaks direktiivi 2008/90/EÜ kohaselt registreeritud sortidele peaks see register sisaldama nõukogu direktiivi 92/34/EMÜ (2) kohaselt registreeritud sorte. Kõnealuses registris tuleks märkida, kas sortidel on ametlik kirjeldus või ametlikult tunnustatud kirjeldus.

(4) Geneetiliselt muundatud sordid tuleks registreerida ainult juhul, kui sordi alla kuuluval geneetiliselt muundatud organismil on Euroopa Parlamendi ja nõukogu direktiivi 2001/18/EÜ (3) või Euroopa Parlamendi ja nõukogu määruse (EÜ) nr 1829/2003 (4) kohane kasvatusluba.

(5) Ette tuleks näha tingimused, mille alusel sordid peavad olema registreeritud ametliku kirjeldusega sortidena, ja nende registreerimise kord. Vastavalt direktiivis 2008/90/EÜ sätestatule võivad liikmesriigid kehtestada ametlikult tunnustatud kirjeldusega sordi registreerimise tingimused.

(6) Selleks, et registreerida sort ametlikult tunnustatud kirjeldusega sordina, peab vastutav ametiasutus sellise kirjelduse koostama.

(7) Ette tuleks näha registreerimise kehtivusaeg, registreerimise uuendamine ja sordi kustutamine sordiregistrist.

(8) Liikmesriigid peaksid edastama üksteisele ja komisjonile teatava registreeritud sorte ja sortide registreerimise taotlusi käsitleva teabe. Selle teabe põhjal peaks komisjon avaldama ühise sortide nimekirja, et luua läbipaistev ja lihtsasti kasutatav andmebaas, mis võimaldab suurendada turu usaldusväärsust.

(9) Komisjoni direktiiv 93/79/EMÜ (5) tuleks kehtetuks tunnistada.

(10) Käesoleva direktiiviga ettenähtud meetmed on kooskõlas puuviljade botaanilistesse perekondadesse ja liikidesse kuuluva paljundusmaterjali ja taimede alalise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Tarnijate register

1. Direktiivi 2008/90/EÜ artikli 5 lõike 1 kohaselt peavad liikmesriigid pidama ja ajakohastama tarnijate registrit.Kõnealusele registrile viidatakse edaspidi kui „tarnijate registrile”.

Lisaks käesoleva direktiivi kohaselt registreeritud tarnijatele kuuluvad sellesse registrisse tarnijad, kes on heaks kiidetud siseriiklike õigusaktidega, millega võeti üle direktiivi 92/34/EMÜ artikli 6 lõige 1.

Vajaduse korral teevad liikmesriigid tarnijate registri kättesaadavaks.

2. Tarnijate register sisaldab järgmist teavet:

a) tarnija nimi, aadress ja kontaktandmed;

b) asjaomase liikmesriigi tarnija tegevusalad direktiivi 2008/90/EÜ artikli 2 punkti 9 tähenduses, tegevusega seotud kohtade aadress ja peamised asjaomased perekonnad või liigid; ning

c) registreerimisnumber või -kood.

3. Liikmesriigid tagavad, et vastutav ametiasutus kustutab füüsilise või juriidilise isiku tarnijate registrist, kui on kindlaks tehtud, et asjaomane isik ei tegutse enam direktiivi 2008/90/EÜ artikli 2 punkti 9 kohasel tegevusalal.

Artikkel 2

Tarnijate teatamiskohustus

1. Liikmesriigid tagavad, et tarnijad edastavad artikli 1 lõike 2 punktides a ja b osutatud teabe.

Direktiivi 92/34/EMÜ artikli 6 lõike 1 kohaselt heakskiidetud tarnijatelt teatamist ei nõuta.

2. Liikmesriigid tagavad, et tarnijad teatavad kõigist oma olukorras toimunud muudatustest, mis on seotud artikli 1 lõike 2 punktides a ja b osutatud teabega.

3. Liikmesriigid tagavad, et tarnijaid teavitatakse siseriiklikes õigusaktides sätestatava ajavahemiku jooksul nende registreerimisest ja sellega seotud mis tahes muudatustest.

Artikkel 3

Sordiregister

1. Liikmesriigid peavad ja ajakohastavad sordiregistrit ning avaldavad selle.

Lisaks käesoleva direktiivi kohaselt registreeritud sortidele hõlmab sordiregister sorte, mis on registreeritud enne 30. septembrit 2012 direktiivi 92/34/EÜ artikli 9 lõike 3 kohaselt, ja sorte, mis on registreeritud direktiivi 2008/90/EÜ artikli 7 lõike 4 esimese lõigu teise lause kohaselt.

2. Sordiregister sisaldab järgmist teavet:

a) sordinimi ja selle sünonüümid;

b) liik, kuhu sort kuulub;

c) vastavalt vajadusele märge „ametlik kirjeldus” või „ametlikult tunnustatud kirjeldus”;

d) registreerimiskuupäev või vajaduse korral registreerimise uuendamise kuupäev;

e) registreerimise kehtivusaja lõpp.

3. Liikmesriigid peavad toimikut iga registreeritud sordi kohta. See toimik sisaldab sordi kirjeldust ja kokkuvõtet kõigist sordi registreerimiseks tähtsust omavatest asjaoludest.

Artikkel 4

Sortide registreerimise tingimused

1. Liikmesriigid tagavad, et sort registreeritakse ametliku kirjeldusega sordina, kui see vastab järgmistele nõuetele:

a) see on eristatav, ühtlik ja püsiv lõike 2 tähenduses;

b) sordi näidis on kättesaadav; ning

c) geneetiliselt muundatud sortide puhul on sordi alla kuuluval geneetiliselt muundatud organismil direktiivi 2001/18/EÜ või määruse (EÜ) nr 1829/2003 kohane kasvatusluba.

2. Sort on

a) „eristatav”, kui see eristub teatavast genotüübist või genotüüpide kombinatsioonist tulenevate tunnuste poolest selgelt mis tahes muust artiklis 5 osutatud taotluse esitamise päeval üldiselt tuntud sordist;

b) „ühtlik”, kui sellel on paljundamise eripärast tulenevaid võimalikke muutusi arvesse võttes piisavalt ühtlased sordi eristatavuse katsetes määratavad ja mis tahes muud sordikirjelduses kasutatavad tunnused;

c) „püsiv”, kui sordi eristatavuse katsetes määratavad ja mis tahes muud sordikirjelduses kasutatavad tunnused jäävad pärast korduvat paljundamist või, mikropaljundamise korral, iga sellise tsükli lõpuks muutumatuks.

Artikkel 5

Sordi registreerimise taotlus

1. Sordi registreerimiseks ametliku kirjeldusega sordina nõuavad liikmesriigid asjaomase liikmesriigi vastutavale ametiasutusele kirjaliku taotluse esitamist.

2. Taotlusele lisatakse järgmised dokumendid:

a) teave, mida nõutakse tehnilistes küsimustikes, mis on sätestatud taotlemise ajal i) Ühenduse Sordiameti (CPVO) haldusnõukogu eristatavuse, püsivuse ja ühtlikkuse protokollide II lisas vastava liigi kohta avaldatud protokollis; või kui selliseid protokolle ei ole avaldatud, siis ii) Rahvusvahelise Uute Taimesortide Kaitse Liidu (UPOV) eristatavuse, püsivuse ja ühtlikkuse kontrolli läbiviimise suuniste X jaos ning vastava liigi kohta avaldatud kontrolli läbiviimiste suuniste lisas; või kui selliseid suuniseid ei ole avaldatud, siis iii) siseriiklikes õigusnormides;

b) teave selle kohta, kas sort on mõnes teises liikmesriigis ametlikult registreeritud või kas on esitatud taotlus selliseks registreerimiseks mõnes muus liikmesriigis;

c) pakutud sordinimi;

d) geneetiliselt muundatud sordi puhul tõendus, et sordi alla kuuluval geneetiliselt muundatud organismil on direktiivi 2001/18/EÜ või määruse (EÜ) nr 1829/2003 kohane kasvatusluba.

3. Taotleja võib lisada oma taotlusele kõik järgmised dokumendid:

a) mõne muu liikmesriigi vastutava ametiasutuse poolt artikli 6 lõike 5 kohaselt koostatud ametlik kirjeldus;

b) mis tahes muu asjakohane teave.

Artikkel 6

Taotluste läbivaatamine

1. Liikmesriigid tagavad, et kui vastutav ametiasutus saab taotluse sordi registreerimiseks ametliku kirjeldusega sordina, kontrollitakse sorti vastavalt lõigetele 2, 3 ja 4.

2. Sordi ametliku kirjelduse koostamiseks tehakse kasvatuskatsed.

Kui taotleja esitab artikli 5 lõike 3 punkti a kohaselt teabe ja vastutav ametiasutus leiab, et kõnealusest teabest nähtub, et artikliga 4 ettenähtud registreerimistingimused on täidetud, siis kasvatuskatseid ei tehta.

Kui kasvatuskatsete tegemine on vajalik, nõuab vastutav ametiasutus sordimaterjali näidist.

3. Lõikes 2 osutatud kasvatuskatsed teeb

a) taotluse saanud vastutav ametiasutus või

b) mõne muu liikmesriigi vastutav ametiasutus, kes on nõustunud neid katseid tegema; või

c) mis tahes juriidiline isik kooskõlas direktiivi 2008/90/EÜ artikli 13 lõikega 2.

Kui kohaldatakse punkti c ja katsed tehakse eraettevõtete territooriumil, tagab vastutav ametiasutus, et ei kohaldata meetmeid, mis võiksid takistada ametlikku kontrollimist.

4. Kasvatuskatsed tehakse kooskõlas järgmiste katse ülesehitust, kasvutingimusi ja sordi minimaalselt hõlmatavaid tunnuseid käsitlevate sätetega:

a) Ühenduse Sordiameti (CPVO) haldusnõukogu eristatavuse, püsivuse ja ühtlikkuse protokollid, mida kohaldatakse tehnilise kontrollimise alustamise ajal; või kui asjaomase liigi kohta ei ole selliseid protokolle avaldatud, siis

b) Rahvusvahelise Uute Taimesortide Kaitse Liidu (UPOV) eristatavuse, püsivuse ja ühtlikkuse kontrolli läbiviimise suunised, mida kohaldatakse tehnilise kontrollimise alustamise ajal; või kui asjaomase liigi kohta ei ole selliseid suuniseid avaldatud, siis

c) siseriiklikud õigusnormid.

5. Kui vastutav ametiasutus leiab lõikes 1 osutatud kontrollimise põhjal, et asjaomane sort vastab artikli 5 tingimustele, koostab ta ametliku kirjelduse ning lisab kõnealuse sordi sordiregistrisse.

Artikkel 7

Registreerimise kehtivusaeg

Sordi registreerimise maksimaalne kehtivusaeg on 30 aastat.

Geneetiliselt muundatud sortide puhul piiratakse registreerimise kehtivusaega ajavahemikuga, mille jooksul sordi alla kuuluvat geneetiliselt muundatud organismi on direktiivi 2001/18/EÜ või määruse (EÜ) nr 1829/2003 kohaselt lubatud kasvatada.

Artikkel 8

Sordi registreerimise uuendamine

1. Liikmesriigid tagavad, et sordi registreerimist on võimalik uuendada täiendavateks kuni 30aastasteks ajavahemikeks, eeldusel et kõnealuse sordi materjal on veel kättesaadav.

Geneetiliselt muundatud sordi puhul kohaldatakse uuendamise suhtes lisaks tingimust, et vastaval geneetiliselt muundatud organismil on endiselt direktiivi 2001/18/EÜ või määruse (EÜ) nr 1829/2003 kohane kasvatusluba. Uuendamise kehtivusaeg ei ole pikem kui asjaomase geneetiliselt muundatud organismi kasvatusloa kehtivusaeg.

2. Registreerimise uuendamiseks nõuavad liikmesriigid asjaomase liikmesriigi vastutavale ametiasutusele kirjaliku taotluse esitamist. Taotlusele tuleb lisada tõendid selle kohta, et lõikes 1 sätestatud tingimused on täidetud.

Liikmesriik võib uuendada ka sellise sordi registreerimist, mille kohta kirjalikku taotlust ei ole esitatud, kui ta leiab, et uuendamine aitab säilitada geneetilist mitmekesisust ja säästvat tootmist või teenib muud üldist huvi.

Artikkel 9

Sordi kustutamine sordiregistrist

Liikmesriigid tagavad, et sort kustutatakse sordiregistrist, kui:

a) artiklis 4 sätestatud registreerimistingimused ei ole enam täidetud;

b) registreerimise taotlemise ajal või kontrollimise käigus esitati sordi registreerimise aluseks olnud tegurite kohta valed või võltsitud andmed.

Artikkel 10

Teated

1. Iga liikmesriik edastab teiste liikmesriikide vastutavatele ametiasutustele ja komisjonile asjaomase liikmesriigi sordiregistrile juurdepääsuks vajaliku teabe.

Iga liikmesriik teatab komisjonile nii kiiresti kui võimalik sordi kandmisest oma sordiregistrisse ning mis tahes muudatusest oma sordiregistris.

2. Iga liikmesriik teeb taotluse korral mõnele muule liikmesriigile või komisjonile kättesaadavaks:

a) asjaomase liikmesriigi sordiregistris registreeritud sortide ametliku või ametlikult tunnustatud kirjelduse;

b) asjaomase liikmesriigi poolt artikli 6 kohaselt läbiviidud sortide registreerimistaotluste kontrollimise tulemused;

c) mis tahes muu teabe, mis on asjaomase liikmesriigi sordiregistrisse kantud või sellest registrist kustutatud sortide kohta kättesaadav;

d) nimekirja sortidest, mille registreerimistaotlused on asjaomases liikmesriigis läbivaatamisel.

Artikkel 11

Ühine nimekiri

Komisjon koostab artikli 10 lõike 1 teise lõigu kohaselt saadud teabe põhjal ühise sortide nimekirja liikmesriikide sordiregistritesse kuuluvatest sortidest, ajakohastab seda korrapäraselt ning avaldab selle elektroonilisel kujul.

Artikkel 12

Ülevõtmine

1. Liikmesriigid võtavad vastu ja avaldavad käesoleva direktiivi täitmiseks vajalikud õigus- ja haldusnormid hiljemalt 31. detsembriks 2016. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Nad kohaldavad neid norme alates 1. jaanuarist 2017.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 13

Kehtetuks tunnistamine

Direktiiv 93/79/EMÜ tunnistatakse kehtetuks alates 1. jaanuarist 2017.

Artikkel 14

Jõustumine

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 15

Adressaadid

Käesolev direktiiv on adresseeritud liikmesriikidele.

Brüssel, 15. oktoober 2014 Komisjoni nimel president José Manuel BARROSO

(1) ELT L 267, 8.10.2008, lk 8.

(2) Nõukogu direktiiv 92/34/EMÜ, 28. aprill 1992, puuviljade tootmiseks ettenähtud viljapuude paljundusmaterjali ja viljapuude turustamise kohta (EÜT L 157, 10.6.1992, lk 10).

(3) Euroopa Parlamendi ja nõukogu direktiiv 2001/18/EÜ, 12. märts 2001, geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT L 106, 17.4.2001, lk 1).

(4) Euroopa Parlamendi ja nõukogu määrus (EÜ) nr 1829/2003, 22. september 2003, geneetiliselt muundatud toidu ja sööda kohta (ELT L 268, 18.10.2003, lk 1).

(5) Komisjoni direktiiv 93/79/EMÜ, 21. september 1993, milles nähakse ette täiendavad rakendussätted tarnijate poolt nõukogu direktiivi 92/34/EMÜ alusel peetavate viljapuude paljundusmaterjali ja viljapuusortide loetelude kohta (EÜT L 256, 14.10.1993, lk 25).